《吕澄南邀赏樱园阻事践园樱已残》
明代·孙继皋

不见珠林万树红，数枝犹自缀丛丛。果因后摘娇晴日，客为迟来醉晚风。

莺讶啄残窥密叶，花怜开尽感飞蓬。殷勤野老明年约，十八家村一棹通。

作者简介：（1550—1610）常州府无锡人，字以德，号柏潭。万历二年进士第一。除修撰。官至吏部侍郎，摄铨事，论救诸谴谪官，无所避讳。神宗嫡母陈太后梓宫发引，帝称疾不送，遣官代行，继皋上疏极谏，忤旨。及三殿失火，大臣请去者，皆慰留，独继皋致仕去，卒赠礼部尚书。有《宗伯集》、《柏潭集》。